Dostál, Ondrej, poslanec NR SR (2017-02-08):
Vážená pani podpredsedníčka Národnej rady, vážená pani podpredsedníčka vlády, vážené kolegyne, kolegovia, chcel by som povedať päť stručných poznámok na tému voľba verejnej ochrankyne práv. Po prvé, rovnako ako Martin Poliačik, aj ja sa chcem poďakovať pani Jane Dubovcovej za jej pôsobenie na poste ombudsmanky, za jej pôsobenie, ktorým vdýchla dušu tomuto dovtedy zdanlivo mŕtvemu úradu. Po druhé. Chcem zdôrazniť, že úrad verejnej ochrankyne práv má význam. Je dôležitou inštitúciou vtedy, keď na jeho čele stojí človek ako Jana Dubovcová. Je pomerne zbytočnou inštitúciou v situácii, ak na jeho čele stojí niekto ako pán Kandráč. Napriek tomu inštitúcie sú dôležité aj samé o sebe, preto nesúhlasím s názormi, ktoré boli prezentované, ktoré hovoria o tom, že tento úrad je zbytočný a treba ho, nebodaj, zrušiť. Ľudské práva sú dôležité, ochrana ľudských práv je dôležitá, ľudské práva nie sú, samozrejme najmä nie v krajine, ako je naša. Ale napokon tak to je aj v oveľa vyspelejších krajinách, kde je demokracia oveľa pevnejšie zakotvená. Po tretie. Zazneli tu slová, že niektorí poslanci si vážia všetkých troch kandidátov, no žiaľ, ja som sa v pondelok zúčastnil zasadnutia výboru pre ľudské práva a po tom, čo som si vypočul, nemôžem povedať, že si vážim všetkých troch kandidátov. Pán kandidát Čulen, ktorého navrhli poslanci fašistickej strany, na moju otázku, ako sa stavia k zločinom spáchaným počas Slovenského štátu v období druhej svetovej vojny, v podstate neodpovedal, lebo si nevedel spomenúť na žiadny zločin, ktorý bol vtedy spáchaný. Na otázku pani poslankyne Zimenovej, že ako sa stavia k rasovým teóriám, aký k nim má vzťah a postoj, odpovedal, že on patrí k bielej rase a miluje svoju rasu. A to, že nie je fašista, odôvodňoval tým, že mali doma veľmi veľa zajacov a veľmi veľa sliepok a žiadnu z nich nezabil. Toto nie je kandidát na post verejného ochrancu práv, ktorého by som mohol brať vážne. A keby to nebolo také smutné, tak je to až smiešne. Po štvrté. Chcel by som podporiť kandidatúru pani Janky Šípošovej a nielen preto, že je kandidátkou demokratickej opozície, ale aj preto, že ju považujem za najlepšiu, nechcem teraz povedať z troch kandidátov, ktorí kandidujú, ale z tých dvoch kandidátok, ktoré treba brať vážne. Pretože dôležité pre tento post nie sú iba teoretické vedomosti, zorientovanosť v práve alebo vedomosti v oblasti práva, ale aj isté osobné nasadenie pre tému ľudských práv, ktoré vnímam ako jej prednosť oproti kandidátke vládnej koalície pani Patakyovej, o ktorej tiež mám pozitívne referencie, tiež je uznávaná odborníčka, to nikto nespochybňuje a tiež som nezachytil ani nejaké významné výhrady, ktoré sa týkali jej osobného profilu, ale téme ľudských práv sa doteraz venovala, keď, tak skôr, skôr teoreticky a nevidím tam to nasadenie, ktoré vidím u pani Šípošovej. Po piate. Politické dohody, o ktorých tu hovoril pán poslanec Viskupič, zrejme predurčujú výsledok tejto voľby, a to ak vládna kríza nie je taká hlboká, že by prestali platiť doterajšie dohody, tak pravdepodobne pani Patakyová bude zvolená. Na základe toho, čo o nej viem, tak som presvedčený, že má predpoklady byť lepšou verejnou ochrankyňou práv, ako bol prvý verejný ochranca práv pán Kandráč. Ale na základe toho, čo viem, mám aj isté pochybnosti, či to nasadenie, tá energia, to odhodlanie, ktoré do úradu vniesla pani Dubovcová, bude na takej úrovni a bude zachované. Želal by som si to a želám novej verejnej ochrankyni práv, ktorákoľvek z tých dvoch kandidátok to bude, aby ku koncu svojho volebného obdobia mohli konštatovať, že ich pôsobenie malo bližšie k tomu, čo sme zažili od pani Dubovcovej, než k tomu, ako sme sa na úrad ombudsmana pozerali za pána Kandráča. A tiež dúfam, že vládna koalícia, vládna väčšina a vláda budú brať verejnú ochrankyňu práv vážnejšie ako doteraz a tak ako som kriticky sa vo faktickej poznámke vyjadril k tomu, že žiadny z vládnych poslancov sa neprihlásil do rozpravy, čo považujem za chybu a nie za dôkaz, že budú pripisovať väčší význam funkcii ombudsmana v budúcnosti a ocenil som teda iba to, že pán poslanec Kresák sa vyjadril faktickou poznámkou, tak chcem na druhej strane oceniť, že je tu prítomná pani podpredsedníčka vlády a ministerka spravodlivosti Lucia Žitňanská, čo beriem ako signál, že vláda jej prostredníctvom vníma post verejnej ochrankyne práv ako dôležitý. Ďakujem za pozornosť.